Peress li xi bejjiegħa online qed jisfruttaw il-biżgħat marbuta mat-tifqigħa tal-coronavirus biex ibigħu kuri foloz jew jgħollu l-prezzijiet, l-UE qed tieħu azzjoni. Hekk kif aktar nies qed jibqgħu d-dar, minħabba l-awtoiżolament u t-tbegħid soċjali, ix-xiri online qed jiżdied; u aħna u nippruvaw nipproteġu ruħna u lill-familji tagħna mill-virus, xi negozjanti qed jieħdu vantaġġ minn din l-ansjetà biex ibigħu kuri jew prodotti foloz, li allegatament jipprevjenu l-infezzjoni, bi prezzijiet għoljin ħafna. Asserzjonijiet foloz jistgħu jsiru fuq kollox minn maskri u brieret kirurġiċi għal mediċini u sanitizzaturi tal-idejn - ittikkettati b'mod qarrieq bħala "l-unika kura għall-coronavirus" jew "l-unika protezzjoni kontra l-coronavirus" u mibjugħin bi prezz ħafna iżjed għoli mill-valur tagħhom. Xi negozjanti jużaw ukoll tipi differenti ta' qerq, bħal pereżempju jgħidu li l-prodotti huma skarsi biex jimbuttaw lill-konsumaturi jixtruhom. Min xiex għandek toqgħod attent? Hemm sinjali li juruk u li tista' toqgħod għassa għalihom. Jekk tara waħda mill-asserzjonijiet li ġejjin, oqgħod attent. Asserzjonijiet espliċiti u impliċiti li prodott jista' jipprevjeni jew ifejjaq il-COVID-19 L-użu ta' sorsi mhux uffiċjali, bħal persuni li jiddikjaraw lilhom infushom tobba biex jilleġittimizzaw l-asserzjonijiet tagħhom. L-użu ta' ismijiet jew logos ta' awtoritajiet governattivi, esperti uffiċjali jew istituzzjonijiet internazzjonali li allegatament approvawhom, mingħajr hyperlinks jew referenzi għal dokumenti uffiċjali Asserzjonijiet li l-prodott huwa: "disponibbli llum biss", "jinbigħ malajr", eċċ. Asserzjonijiet ġenerali bħal: "l-orħos prezz fis-suq", "l-uniku prodott li jista' jfejjaq l-infezzjoni tal-COVID-19" eċċ. Prezzijiet eżorbitanti minħabba s-setgħat ta' fejqan allegati tal-prodotti Jekk tiltaqa' ma' asserzjonijiet mhux ikkonfermati jew qarrieqa fuq pajttaforma online, uża l-għodda ta' rappurtar tal-operaturi tal-pjattaforma biex tinfurmahom dwar dak il-fatt. Kun af li xi drabi dawn jistgħu jitqassmu b'mod innoċenti minn ħabib jew minn membru tal-familja li jkunu sfaw imqarrqa u jaħsbu li qed jgħinuk. Dejjem fittex sorsi affidabbli għal informazzjoni dwar il-coronavirus: gvernijiet nazzjonali, awtoritajiet tas-saħħa jew organizzazzjonijiet internazzjonali bħall- Organizzazzjoni Dinjija tas-Saħħa X'qed tagħmel l-UE f'dan ir-rigward? Biex tiġi ttrattata l-kwistjoni tal-prattiki qarrieqa online li qed iseħħu fil-kuntest tat-tifqigħa tal-coronavirus, il-Kummissjoni Ewropea u l-awtoritajiet għall-protezzjoni tal-konsumatur (CPC) fl-Istati Membri varaw numru ta' miżuri konġunti. Fl-20 ta' Marzu 2020, l- awtoritajiet għall-protezzjoni tal-konsumatur ħarġu pożizzjoni komuni fuq il-prattiki qarrieqa u inġusti l-aktar irrapportati biex jgħinu lil pjattaformi online jidentifikaw aħjar tali prattiki illegali, ineħħuhom u jipprevjenu milli jerġgħu jitfaċċaw oħrajn simili. Fit-23 ta' Marzu 2020, il-Kummissarju għall-Ġustizzja u l-Konsumaturi, Didier Reynders, kiteb lil diversi pjattaformi, media soċjali, magni tat-tiftix u postijiet tas-suq online biex jitlob il-kooperazzjoni tagħhom biex ineħħu l-każijiet ta' prattiki qarrieqa online bħall-kuri foloz għall-coronavirus mill-pjattaformi tagħhom. Li l-konsumaturi jiġu mqarrqa rigward il-benefiċċji jew ir-riżultati mistennija minn prodott, li jistqarr li jista' jfejjaq marda jew li huwa disponibbli biss għal żmien limitat huwa pprojbit fl-UE, u dan bis-saħħa tad- Direttiva dwar Prattiċi Kummerċjali Żleali (UCPD) . Kull asserzjoni magħmula minn negozjant li l-prodott tiegħu jista' jfejjaq marda jeħtieġ li tkun ikkonfermata bl-evidenza. L-operaturi ta' pjattaformi attivi fl-UE li jsiru konxji minn attività illegali li sseħħ fis-siti web tagħhom huma obbligati li jintervjenu Il-Parlament Ewropew huwa impenjat li jipproteġi lill-Ewropej meta jkunu online. Skopri l-ħidma tal-Parlament Ewropew fuq ir-roaming, in-newtralità tal-internet, l-innovazzjoni, il-kummerċ elettroniku u l-imblukkar ġeografiku. Aktar informazzjoni In-Netwerk ta' Kooperazzjoni għall-Protezzjoni tal-Konsumatur KE: Prattiki qarrieqa relatati mal-COVID-19 COVID-19: il-Kummissjoni u l-awtoritajiet tal-konsumatur jieħdu azzjoni kontra t-tixrid ta' prodotti foloz online Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF